**ZÁPIS č. 3**

 **Z RIADNEHO ZASADNUTIA SPRÁVNEJ RADY TASR**

 **14. marca 2013 so začiatkom o 15.00 h**

**Prítomní členovia správnej rady:**  Peter Alakša, Boris Chovanec, Ján Sand, Eliška Holásková

Ospravedlnený: Vladimír Masár,

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol podpredseda SR TASR Peter Alakša. Ospravedlnil neúčasť predsedu rady a konštatoval, že rada je uznášania schopná a tak navrhol program zasadnutia:

**Program:**

1. **Vyhodnotenie prvého roka činnosti spravodajského portálu Teraz.sk**
2. **Rôzne**

**UZNESENIE č.16/2013:**

Členovia rady schválili program zasadnutia.

Za: 4 Proti: 0 Zdržal sa: 0

**Uznesenie bolo prijaté.**

1. **Vyhodnotenie prvého roka činnosti spravodajského portálu Teraz.sk**

Podpredseda Správnej rady TASR požiadal generálneho riaditeľa, aby vyhodnotil rok činnosti spravodajského portálu Teraz.sk

 PhDr. Jaroslav Rezník v úvode povedal, že aj bez reklamnej kampane si portál hneď v prvých dňoch našiel svojich návštevníkov .Prevádzku spravodajského portálu Teraz.sk agentúra spustila 7. marca 2012. Počas marca 2012 navštívilo Teraz.sk 96 075 unikátnych návštevníkov, v apríli to bolo 164 709 unikátnych návštevníkov a v máji 2012 až 241 198 unikátnych návštevníkov. Celkovo v roku 2012 portál podľa štatistík Google Analytics navštívilo 1 379 470 unikátnych návštevníkov, čo je približne polovica slovenskej internetovej populácie.

Počas prvého roka fungovania od 7. marca 2012 do 6. marca 2013 samotný portál Teraz.sk navštívilo spolu 1 768 498 jedinečných návštevníkov.

 Generálny riaditeľ informoval členov rady, že ako doplnok k portálu TASR v júni spustila mobilné aplikácie pre mobilné zariadenia (telefóny a tablety) s operačným systémom Android a iOS. Aplikáciu pre Android si do 6. marca stiahlo viac ako 16 000 užívateľov a Aplikáciu pre iOS viac ako 10 000 užívateľov do svojich zariadení. Mobilné aplikácie približne polovica užívateľov využíva denne, takže spravodajstvo prostredníctvom nich číta denne približne 13 000 ľudí.

Svoje pôsobenie v segmente mobilných zariadení TASR skompletizovala spustením mobilnej verzie stránky dňa 20. novembra 2012. Mobilnú verziu stránky mesačne navštívi v priemere 20 000 unikátnych návštevníkov.

Počas prvého roka sa rozrástol aj počet sekcií spravodajského portálu. K pôvodným sekciám Slovensko, Regióny, Zahraničie, Ekonomika, Kultúra, Šport a Magazín pribudli v priebehu roka Zdravie, Knihy, 20 rokov SR a aktuálne-  Rok Cyrila a Metoda. Ako poznamenal PhDr. Rezník TASR sa aj týmto snaží dať do popredia svoje verejnoprávne spravodajstvo.

 Ďalej uviedol, že portál Teraz.sk odvysielal počas roka viac ako 40 000 textových správ, 1752 fotogalérií a 5892 videospráv.

V nedeľu 23. septembra 2012 spustila TASR aj magazínový portál o životnom štýle Webmagazín.sk. Spustením tohto portálu chcela agentúra udržať na Teraz.sk čisto spravodajský obsah a odľahčenejšie materiály publikuje na Webmagazíne. Tento portál mesačne navštevuje v priemere 40 000 unikátnych návštevníkov. Doteraz na Webmagazíne vyšlo viac ako 514 článkov.

Vo štvrtok 22. novembra 2012 spustila TASR aj špeciálny web pre študentov – skolskyservis.sk. Ide o pokračovanie unikátneho projektu TASR Školský servis, ktorý ako jediné médium na Slovensku sa snaží podať pomocnú ruku žiakom a študentom všetkých typov škôl a dáva im priestor na publikovanie ich vlastných článkov. Portál v minulom roku navštívilo približne 10 000 unikátnych návštevníkov. Na portál autorskými vecami prispelo za mesiac a pol prevádzky prispelo 86 autorov. Návštevnosť portálu dramaticky narástla v prvom kvartáli tohto roka. Od 1. januára 2013 do 13. marca 2013 skolskyservis.sk navštívilo 47 950 unikátnych návštevníkov.

 Počas prvého roka redakcia Teraz.sk poskytovala aj stáže študentom novinárskych odborov slovenských univerzít. V dvojtýždňových turnusoch sa v redakcií vystriedalo 27 študentov.

V apríli 2013 portál Teraz.sk plánuje svoju návštevnosť verejne auditovať prostredníctvom systému Gemius, do ktorého sú zapojené všetky relevantné portály slovenského internetu. Vzhľadom na inú metodiku merania ako má Google Analytics očakávame pokles návštevnosti v meraní Gemius o cca 20 - 25%.

 Na záver generálny riaditeľ oboznámil členov rady s personálnym a ekonomickým zabezpečením a plánmi do budúcnosti. Agentúra plánuje portál Teraz.sk rozšíriť aj obsahovo, v rámci verejnoprávnych služieb.

 Podpredseda rady poďakoval generálnemu riaditeľovi a otvoril diskusiu.

**J. Sand** – ocenil spustenie spravodajského portálu a využitie moderných technológií.

**P. Alakša** – sa zaujímal o ekonomickú stránku v budúcom roku ( náklady na softvér, mzdové náklady atď.)

**J.Rezník**- podrobnejšie informoval o zámeroch TASR a aj o spustení aplikácie TASR business.

Po ukončení diskusie podpredseda rady navrhol uznesenie .

**UZNESENIE č.17/2013:**

Správna rada TASR vzala na vedomie predložený materiál - Vyhodnotenie prvého roka činnosti spravodajského portálu Teraz.sk

Za:4 Proti: 0 Zdržal sa: 0

2. Rôzne

Členovia Správnej rady sa dohodli na termíne ďalšieho zasadnutia - 11.apríla 2013 (štvrtok) o 15,00 h.

Bratislava 14. 3. 2013

Zapísal:

Peter Alakša v. r.

Podpredseda správnej rady TASR